Sølvmøll

Cemiostominae
 Lyonetiinae

Sølvmøll (Lyonetiidae) er en familie av små sommerfugler. De fleste artene er sølv-hvite med brunlige tegninger ved spissen av vingene. Larvene lever i miner i blader av ulike planter, disse er gjerne flekkformede med et karakteristisk spiralmønster formet av larvens ekskrementer. Noen arter kan gjøre skade på frukttrær, men de er så små at de skal være svært tallrike om det skal bli betydelige skader.

Utseende 
Små (vingespenn 6–16 mm), slankbygde, vanligvis sølv-hvite møll, forvingene ved spissen oftest med rødlige eller brunlige tegninger. Kroppen er ganske slank, hodet middels stort med oppstående skjell. Punktøyne (ocelli) mangler. Palpene er ikke spesielt lange, antennene er trådformede og nesten like lange som forvingene. Det innerste antenneleddet er vanlgvis utvidet sideveis og danner et "øyelokk", i likhet med hos mange andre små møll. Forvingene er lange og smale, med lange hårfrynser ved bakhjørnet, disse står vanligvis noe opp når sommerfuglen hviler. Bakvingene er smale med lange hårfrynser. Beina er slanke med markerte sporer.

Levevis 
Larvene lever som minerere i en lang rekke plantegrupper. Mange arter lever i arter i erteblomstfamilien (Fabaceae), andre i løvtrær, særlig i arter i rosefamilien (Rosaceae), blant andre eple, kirsebær og rogn. Minene er gjerne mer eller mindre runde med et spiralmønster laget av larvenes ekskrementer etter som de har gnagd seg i spiral utover fra der egget ble lagt.

Skadedyr 
Noen av artene kan gjøre noe skade på ulike frukttrær- og busker dersom de er særlig tallrike. Leucoptera malifoliella kan ødelegge løv-verket på eple, pære og kirsebær, mens arten Leucoptera caffeina kan gjøre noe skade på kaffe i varmere områder.

Systematisk inndeling / norske arter 

 Ordenen sommerfugler, Lepidoptera Linnaeus, 1758
 Gruppen Glossata – Homoneura
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Overfamilien Yponomeutoidea
 Familien sølvmøll, Lyonetiidae
 Underfamilien Cemiostominae
 Slekten Leucoptera Hübner, 1825
 gullregnminérmøll, Leucoptera laburnella (Stainton, 1851)
 Leucoptera malifoliella (Hübner, 1813)
 Leucoptera lathyrifoliella (Stainton, 1866)
 sirkelminérmøll, Leucoptera sinuella (Reutti, 1853)
 Underfamilien Lyonetiinae
 Slekten Lyonetia Hübner, 1825
 Lyonetia pulverulentella Zeller, 1839
 Lyonetia prunifoliella (Hübner, 1796)
 slyngminérmøll, Lyonetia clerkella (Linnaeus, 1758)
 Lyonetia ledi Wocke, 1859

Kilder 
 Nettsiden Svenska Fjärilar, med bildegalleri: 
 Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås.
 Nettsiden Norges sommerfugler:

Eksterne lenker 
 

Sommerfugler
Sommerfugler formelt beskrevet i 1854
Dyr formelt beskrevet av Henry Tibbats Stainton